પરમ કૃપાનાથ તારણહાર પૂજ્ય સદ્-ગુરૂદેવશ્રીના કરકમળમાં વિ.સં. 1978(ઈ.સ.1922) વિધિની કોઈ ધન્ય પળે દિગંબર જૈનાચાર્ય શ્રીમદ્-ભગવત્કુંદકુંદાચાર્ય પ્રણીત શ્રી સમયસાર નામનો મહાન ગ્રંથ આવ્યો. (પૂર્વ ભવના પ્રબળ સંસ્કારી એવા આ મહાપુરૂષને) તે વાંચતા જ હર્ષનો પાર ન રહ્યો. તેઓ જેની શોધમાં હતાં તે તેમને મળી ગયું. ત્યારથી સનાતન નિર્ગ્રંથ દિગંબર માર્ગ અંતરમાં સત્ય લાગતો હતો. અને બહારનો સાંપ્રદાયિક વેષ તથા આચાર અયોગ્ય પ્રતીત થતા હતાં. આ વિષમ સ્થિતિમાં અંતરની ઉલઝનો (અકળામણો) મટાડવા તેઓશ્રીએ વિ.સં.1991(ઈ.સ.1935) ચૈત્ર સુદી 13, મહાવીર જયંતીના શુભ દિવસે મંગળવારના રોજ બપોરે 1-15 વાગે નાનકડા સોનગઢ ગામના એકાકી ‘સ્ટાર ઓફ ઈન્ડીયા’ નામના મકાનમાં ‘મંગળ પરિવર્તન’ કર્યું. અર્થાત્ સંપ્રદાયના ચિહ્નનો ત્યાગ કરી ‘દિગંબર આમ્નાયનાં શ્રી પાર્શ્વનાથ ભગવાનની’ પ્રતિમાના ફોટા સમક્ષ પોતાને ‘સાધક બ્રહ્મચારી’ ઘોષિત કર્યા. સંપ્રદાયના લોકોએ વિરોધની આંધી ઉઠાવી, પરંતુ આત્મસમર્પિત, નિડર તથા નિસ્પૃહ મહાત્મા અંતરબળે અડગ રહી પોતાની અંતરંગ સાધના કરતા રહ્યા. જેનાથી જબર્દસ્ત ક્રાંતિ ફેલાઈ ગઈ. સંપ્રદાયના હજારો ભક્તોની સભામાં ગર્જતા આ શૂરવીર સિંહે ‘સત્’ ને માટે સોનગઢના એકાંત સ્થાનમાં નિવાસ કર્યો.